B4-0209, 0213, 0214, 0225 και 0242/97

Ψήφισμα σχετικά με την κλωνοποίηση

Το Ευρωπαϊκό Κοινοβούλιο,

- έχοντας υπόψη την ανησυχία που προκάλεσε η ανακοίνωση του Ινστιτούτου Roslin και της εταιρίας Pharmaceutical Proteins Ltd της Σκωτίας, στις 24 Φεβρουαρίου 1997, για την παραγωγή προβάτου κλωνοποιημένου από ενήλικο κύτταρο και για το ενδεχόμενο χρησιμοποίησης τέτοιων τεχνικών αναπαραγωγής για τη δημιουργία ανθρώπινων εμβρύων,

- έχοντας υπόψη τα ψηφίσματά του της 16ης Μαρτίου 1989 σχετικά με τα δεοντολογικά και νομικά προβλήματα που προκύπτουν από τις γενετικές επεμβάσεις ((ΕΕ C 96 της 17.4.1989, σελ. 165)) και την τεχνητή γονιμοποίηση «in vivo» και «in vitro» ((ΕΕ C 96 της 17.4.1989, σελ. 171)) και της 28ης Οκτωβρίου 1993 σχετικά με την κλωνοποίηση ανθρώπινων εμβρύων ((ΕΕ C 315 της 22.11.1993, σελ. 224)),

- έχοντας υπόψη τη Σύμβαση του Συμβουλίου της Ευρώπης σχετικά με την προστασία των ανθρώπινων δικαιωμάτων και της ανθρώπινης αξιοπρέπειας σε σχέση με τις εφαρμογές της βιολογίας και της ιατρικής (Σύμβαση Βιοδεοντολογίας) ((Εγκρίθηκε από την Επιτροπή Υπουργών στις 19 Νοεμβρίου 1996, (έγγραφο DIR/JUR(96)14 της Διεύθυνσης Νομικών Υποθέσεων του Συμβουλίου της Ευρώπης))) και το ψήφισμά του της 20ής Σεπτεμβρίου 1996 σχετικά με το θέμα αυτό ((ΕΕ C 320 της 28.11.1996, σελ. 268)),

- έχοντας υπόψη τις εκθέσεις της Δεοντολογικής Συμβουλευτικής Ομάδας της Επιτροπής για τη Βιοτεχνολογία,

- έχοντας υπόψη τη σύσταση 1046 της Κοινοβουλευτικής Συνέλευσης του Συμβουλίου της Ευρώπης σχετικά με τη χρήση ανθρώπινων εμβρύων ((Σύσταση 1046 (1986) που εγκρίθηκε στις 24 Σεπτεμβρίου 1986 (18η σύνοδος))),

- επιβεβαιώνοντας τη θέση κατά της κλωνοποίησης ανθρώπινων εμβρύων που είχε ήδη λάβει με τα προαναφερθέντα ψηφίσματά του, του 1989 και του 1993,

A. λαμβάνοντας υπόψη ότι η κλωνοποίηση θέτει νέα δεοντολογικά προβλήματα και έχει προκαλέσει έντονες ανησυχίες στο λαό,

Β. πεπεισμένο ότι η κλωνοποίηση δεν μπορεί να δικαιολογηθεί ούτε να γίνει ανεκτή σε καμία περίπτωση από οποιαδήποτε κοινωνία, διότι συνιστά σοβαρή παραβίαση των θεμελιωδών δικαιωμάτων του ανθρώπου, είναι αντίθετη προς την αρχή της ισότητας των ανθρωπίνων όντων διότι καθιστά δυνατή την ευγονική και φυλετική επιλογή του ανθρώπινου είδους, προσβάλλει την αξιοπρέπεια του ανθρώπινου όντος και απαιτεί πειράματα επί του ανθρώπου[semigr ]

Γ. λαμβάνοντας υπόψη την ανάγκη να διασφαλισθεί ότι τα οφέλη της βιοτεχνολογίας δεν θα μείνουν ανεκμετάλλευτα λόγω της διάδοσης συγκλονιστικών και ανησυχητικών πληροφοριών με στόχο τη δημιουργία εντυπώσεων,

Δ. λαμβάνοντας υπόψη ότι πρέπει να καθιερωθούν αποτελεσματικές μέθοδοι ρύθμισης και ελέγχου των εξελίξεων στον τομέα της γενετικής,

Ε. λαμβάνοντας υπόψη ότι το κοινό πρέπει να έχει πρόσβαση σε όλες τις απαραίτητες πληροφορίες και ότι η ΕΕ πρέπει να προωθήσει την πλήρως δημόσια εξέταση αυτών των θεμάτων,

ΣΤ. λαμβάνοντας υπόψη ότι η Σύμβαση για τα Δικαιώματα του Ανθρώπου και τη Βιοϊατρική δεν απαγορεύει ρητά την κλωνοποίηση ανθρώπινων όντων και εν πάση περιπτώσει δεν έχει ακόμη τεθεί σε ισχύ σε κανένα κράτος μέλος,

Ζ. λαμβάνοντας υπόψη ότι ορισμένα κράτη μέλη δεν διαθέτουν εθνικές νομοθετικές διατάξεις που να απαγορεύουν την κλωνοποίηση ανθρώπινων όντων,

Η. λαμβάνοντας υπόψη ότι η κλωνοποίηση ανθρώπων για οποιοδήποτε σκοπό πρέπει να απαγορευθεί στην ΕΕ,

Θ. λαμβάνοντας υπόψη ότι απαιτείται διεθνής δράση,

1. επιβεβαιώνει ότι κάθε άτομο έχει δικαίωμα σε ιδία γενετική ταυτότητα και ότι η κλωνοποίηση ανθρώπων είναι και πρέπει να παραμείνει απαγορευμένη[semigr ]

2. ζητεί την παγκόσμια ρητή απαγόρευση της κλωνοποίησης ανθρώπινων όντων[semigr ]

3. ζητεί επιμόνως από τα κράτη μέλη να απαγορεύσουν την κλωνοποίηση ανθρώπινων όντων στα διάφορα στάδια του σχηματισμού και της ανάπτυξής τους χωρίς διάκριση όσον αφορά την εφαρμοζόμενη μέθοδο και να θεσπίσουν ποινικές κυρώσεις για την καταστολή των παραβιάσεων[semigr ]

4. ζητεί από την Επιτροπή να του υποβάλει έκθεση σχετικά με έρευνες που ενδεχομένως διεξάγονται στον τομέα αυτό στο κοινοτικό έδαφος, καθώς και με το υφιστάμενο στα κράτη μέλη νομικό πλαίσιο[semigr ]

5. καλεί την Επιτροπή να ελέγξει εάν η κλωνοποίηση ανθρώπινων όντων είναι αποτέλεσμα ερευνητικών προγραμμάτων που χρηματοδοτούνται από την Κοινότητα και, εάν ναι, να δεσμεύσει τις πιστώσεις[semigr ]

6. εκτιμά ότι είναι απαραίτητο να θεσπιστούν δεοντολογικά πρότυπα, βασισμένα στο σεβασμό της ανθρώπινης αξιοπρέπειας, στον τομέα της βιολογίας, της βιοτεχνολογίας και της ιατρικής[semigr ]

7. εκτιμά ότι τα πρότυπα αυτά πρέπει να τεθούν σε εφαρμογή σε παγκόσμιο επίπεδο και να προϋποθέτουν υψηλό επίπεδο προστασίας[semigr ]

8. πιστεύει ότι η άμεση προστασία της αξιοπρέπειας και των ατομικών δικαιωμάτων έχει απόλυτη προτεραιότητα έναντι οποιουδήποτε άλλου κοινωνικού συμφέροντος ή συμφέροντος τρίτου ατόμου[semigr ]

9. ζητεί τη σύσταση Επιτροπής Δεοντολογίας της Ευρωπαϊκής Ένωσης προκειμένου να αξιολογεί τις δεοντολογικές πτυχές των εφαρμογών της γενετικής τεχνολογίας και να παρακολουθεί τις εξελίξεις στον τομέα αυτόν[semigr ] καλεί την Επιτροπή να υποβάλει προτάσεις για τη σύνθεση και τις αρμοδιότητες της επιτροπής σύμφωνα με τη διαδικασία που ορίζεται στο άρθρο 189 Β της Συνθήκης ΕΚ, διασφαλίζοντας συγχρόνως ότι η σύστασή της θα πραγματοποιηθεί με πλήρη διαφάνεια και σεβασμό των δημοκρατικών αρχών και ότι θα εκπροσωπούνται όλες οι κατάλληλες ενδιαφερόμενες ομάδες[semigr ]

10. πιστεύει ότι, ενόψει του παγκόσμιου χαρακτήρα των αρχών που αφορούν την αξιοπρέπεια των ανθρώπινων όντων, πρέπει να καταβληθεί κάθε δυνατή προσπάθεια από την Ευρωπαϊκή Ένωση, τα κράτη μέλη της και τον ΟΗΕ προκειμένου να προωθηθεί ο έλεγχος του θέματος σε παγκόσμιο επίπεδο καθώς και να προωθηθούν και να τεθούν σε ισχύ δεσμευτικές διεθνείς συμφωνίες που θα διασφαλίζουν την εφαρμογή των αρχών αυτών σε παγκόσμιο επίπεδο[semigr ]

11. καλεί τους ερευνητές και του γιατρούς που συμμετέχουν στην έρευνα επί του ανθρώπινου γενώματος να αρνηθούν να συμμετάσχουν στην κλωνοποίηση ανθρώπινων όντων, έως ότου ισχύσει νομική απαγόρευση με δεσμευτική ισχύ[semigr ]

12. αναγνωρίζει ότι η έρευνα στον τομέα της βιοτεχνολογίας και ιδίως στην παρασκευή πρωτεϊνών, φαρμάκων και εμβολίων για ανθρώπινη χρήση μπορεί να συμβάλει στην καταπολέμηση ορισμένων νόσων[semigr ]

13. πιστεύει ότι η διεθνής επιστημονική κοινότητα και οι κυβερνήσεις πρέπει να παρέχουν στο κοινό ολοκληρωμένες και ενημερωμένες πληροφορίες σχετικά με τις έρευνες που αφορούν την γενετική τεχνολογία[semigr ]

14. ζητεί από την Επιτροπή να εκπονήσει, στο πλαίσιο των ερευνητικών προγραμμάτων της, σύσταση σχετικά με τη βιοδεοντολογία θέτοντας αυστηρά όρια στις έρευνές της σύμφωνα με το σεβασμό της ανθρώπινης ζωής και να εξετάσει ενδεχομένως την ανάγκη ανάληψης δράσης σε κοινοτικό επίπεδο[semigr ]

15. ζητεί από την Επιτροπή να προτείνει κοινοτικές νομοθετικές διατάξεις σχετικά με την κλωνοποίηση ζώων και ιδίως για τις νέες επιστημονικές εξελίξεις, προβλέποντας αυστηρούς ελέγχους για τη διασφάλιση της ανθρώπινης υγείας, της συνέχισης των ζωικών ειδών και οικογενειών και της βιοποικιλότητας[semigr ]

16. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, το Γενικό Γραμματέα του Συμβουλίου της Ευρώπης, την Κοινοβουλευτική Συνέλευση του Συμβουλίου της Ευρώπης και το Γενικό Γραμματέα των Ηνωμένων Εθνών.